Document ID: 32008L0017

DIRECTIVA 2008/17/CE A COMISIEI
din 19 februarie 2008
de modificare a anumitor anexe la Directivele 86/362/CEE, 86/363/CEE și 90/642/CEE ale Consiliului privind conținuturile maxime de reziduuri de acefat, acetamiprid, acibenzolar-S-metil, aldrin, benalaxil, benomil, carbendazim, clormequat, clorotalonil, clorpirifos, clofentezin, ciflutrin, cipermetrin, ciromazin, dieldrin, dimetoat, ditiocarbamați, esfenvalerat, famoxadon, fenhexamid, fenitrotion, fenvalerat, glifosat, indoxacarb, lambda-cihalotrin, mepanipirim, metalaxil-M, metidation, metoxifenozid, pimetrozină, piraclostrobină pirimetanil, spiroxamină, tiacloprid, tiofanat-metil și trifloxistrobin
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (1), în special articolul 10,
având în vedere Directiva 86/363/CEE a Consiliului din 24 iulie 1986 privind stabilirea conținutului maxim pentru reziduurile de pesticide de pe și din produsele alimentare de origine animală (2), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de natură vegetală, inclusiv fructe și legume (3), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (4), în special articolul 4 alineatul (1) litera (f),
întrucât:
(1)
În conformitate cu Directiva 91/414/CEE, autorizațiile pentru produse de protecția plantelor destinate utilizării pe culturi specifice intră în competența statelor membre. Aceste autorizații trebuie să se bazeze pe evaluarea efectelor asupra sănătății umane și animale, precum și a impactului asupra mediului. Elementele care trebuie luate în considerare în aceste evaluări includ expunerea operatorului și a celorlalte persoane prezente și impactul asupra mediului terestru, acvatic și asupra atmosferei, precum și impactul asupra oamenilor și a animalelor în urma consumului de reziduuri prezente în culturile tratate.
(2)
Limitele maxime de reziduuri (LMR) reflectă utilizarea cantităților minime de pesticide pentru a asigura o protecție eficientă a plantelor, aplicate astfel încât cantitatea de reziduuri să fie cât mai redusă și să fie acceptabilă din punct de vedere toxicologic, în special în ceea ce privește doza zilnică estimată.
(3)
LMR pentru pesticidele vizate de Directivele 90/642/CEE, 86/363/CEE și 86/362/CEE sunt revizuite în mod constant și pot fi modificate pentru a se ține seama de noile utilizări sau de cele modificate. Informațiile despre utilizările noi sau cele modificate au fost comunicate Comisiei, ceea ce va determina modificări ale limitelor de reziduuri de acefat, acetamiprid, acibenzolar-S-metil, aldrin, benalaxil, benomil, carbendazim, clormequat, clorotalonil, clorpirifos, clofentezin, ciflutrin, cipermetrin, ciromazin, dieldrin, dimetoat, ditiocarbamați, esfenvalerat, famoxadon, fenhexamid, fenitrotion, fenvalerat, glifosat, indoxacarb, lambda-cihalotrin, mepanipirim, metalaxil-M, metidation, metoxifenozid, pimetrozină, piraclostrobină, pirimetanil, spiroxamină, tiacloprid, tiofanat-metil și trifloxistrobin.
(4)
Expunerea consumatorilor pe toată durata vieții la pesticidele menționate în prezenta directivă, prin intermediul produselor alimentare care pot conține reziduuri ale acestor pesticide, a fost estimată și evaluată în conformitate cu procedurile și practicile utilizate în Comunitate, luând în considerare orientările publicate de Organizația Mondială a Sănătății (5). Pe baza acestor estimări și evaluări, ar trebui stabilite LMR pentru aceste pesticide, astfel încât să se asigure că nu se depășește doza zilnică admisă.
(5)
A fost stabilită o doză acută de referință (DARf) pentru acefat, acetamiprid, carbendazim, clormequat, clorotalonil, clorpirifos, ciflutrin, cipermetrin, ciromazin, dieldrin, dimetoat, esfenvalerat, famoxadon, fenitrotion, indoxacarb, lambda-cihalotrin, mepanipirim, metalaxil-M, metidation, metoxifenozid, pimetrozină, piraclostrobină, tiacloprid și tiofanat-metil. Expunerea acută a consumatorilor prin intermediul fiecăruia dintre produsele alimentare care pot conține reziduuri ale acestor pesticide a fost estimată și evaluată în conformitate cu procedurile și practicile utilizate în prezent în Comunitate, luând în considerare orientările publicate de Organizația Mondială a Sănătății. Avizele Comitetului științific pentru plante, în special indicațiile și recomandările privind protecția consumatorilor de produse alimentare tratate cu pesticide (6), au fost luate în considerare. Pe baza evaluării dozei zilnice, LMR pentru aceste pesticide ar trebui fixate astfel încât să se asigure că nu se vor depăși DARf. În cazul celorlalte substanțe, o evaluare a informațiilor disponibile a arătat că nu este necesară nicio doză acută de referință și, în consecință, nu se impune o evaluare pe termen scurt.
(6)
Limitele maxime de reziduuri se stabilesc la nivelul inferior al pragului de detecție analitică atunci când utilizările autorizate ale produselor pentru protecția plantelor nu au ca rezultat niveluri de reziduuri de pesticide detectabile pe sau în produsele alimentare sau atunci când nu există utilizări autorizate sau când utilizările care au fost autorizate de statele membre nu au fost bazate pe datele necesare sau când utilizările în țări terțe care au ca rezultat prezența reziduurilor în sau pe produsele alimentare care pot fi puse în circulație pe piața comunitară nu s-au bazat pe datele necesare respective.
(7)
Stabilirea sau modificarea la nivel comunitar a LMR provizorii nu împiedică statele membre să stabilească LMR provizorii pentru acetamiprid, acibenzolar-S-metil, famoxadon, fenamifos, glifosat, indoxacarb, mepanipirimă, metoxifenozidă, pimetrozină, piraclostrobin, tiacloprid și trifloxistrobin în conformitate cu articolul 4 alineatul (1) litera (f) din Directiva 91/414/CEE și cu anexa VI la aceasta. O perioadă de patru ani este considerată suficientă pentru a permite alte utilizări ale acestor substanțe. La sfârșitul acestei perioade, LMR provizorii la nivel comunitar ar trebui să devină definitive.
(8)
Prin urmare, LMR stabilite în anexele la Directivele 86/362/CEE, 86/363/CEE și 90/642/CEE ar trebui modificate pentru a permite o supraveghere și un control adecvat ale utilizării produselor pentru protecția plantelor în cauză și pentru a proteja consumatorul. În cazul în care LMR au fost deja stabilite în anexele la directivele menționate anterior, acestea trebuie modificate. În cazul în care LMR nu au fost deja stabilite, este necesar să se stabilească pentru prima dată.
(9)
Prin intermediul Organizației Mondiale a Comerțului partenerii comerciali ai Comunității au fost consultați atunci când a fost necesar, iar observațiile lor legate de aceste limite au fost luate în considerare.
(10)
Directivele 86/362/CEE, 86/363/CEE și 90/642/CEE ar trebui modificate în consecință.
(11)
Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Directiva 86/362/CEE se modifică în conformitate cu anexa I la prezenta directivă.
Articolul 2
Directiva 86/363/CEE se modifică în conformitate cu anexa II la prezenta directivă.
Articolul 3
Directiva 90/642/CEE se modifică în conformitate cu anexa III la prezenta directivă.
Articolul 4
Statele membre adoptă și publică până la 14 septembrie 2008 actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul dispozițiilor respective și un tabel de corespondență între aceste dispoziții și prezenta directivă.
Statele membre aplică aceste prevederi de la 15 septembrie 2008.
Atunci când statele membre adoptă dispozițiile respective, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 6
Prezenta directivă se adresează statelor membre.
Adoptată la Bruxelles, 19 februarie 2008.

Labels: 20
3
17
6